Norge har indført ekstra kontrol ved grænserne frem til den 12. december. Det gælder også rejsende fra andre Schengen-lande - herunder Danmark. Det skriver Rigspolitiet. Kontrollen indføres i forbindelse med, at Nobels Fredspris skal overrækkes på Oslo Rådhus den 10. december. Derfor har den norske regering besluttet midlertidig at indføre grænsekontrol ved de indre Schengen-grænser. Norsk politi har i denne periode ret til at foretage regelmæssig grænsekontrol, og ekstra ventetid ved grænseovergangssteder i Norge må derfor påregnes. Det er ikke et krav, at nordiske statsborgere nødvendigvis skal rejse med pas. Politiet anbefaler dog, at man medbringer det alligevel, da det kan lette kontrollen.

Referat:
Husk dit pas, hvis du skal til Norge i den kommende tid. Der er nemlig indført kontrol i forbindelse med, at Nobels Fredspris skal overrækkes.